b'\n_START_ARTICLE_\n\xc3\x9cle-eestiline neidudekoor Leelo\n_START_PARAGRAPH_\n\xc3\x9cle-eestiline neidudekoor Leelo asutati 1996. aasta m\xc3\xa4rtsis Eesti Naislaulu Seltsi (tollane esinaine Maret Hurt) ja Eesti Muusika\xc3\xb5petajate Liidu (Ene Kangron) toetusel ja eestvedamisel; alates 26. juulist 1999 on koor MT\xc3\x9c.  _NEWLINE_Leelo eesm\xc3\xa4rkideks on olla hea noortekoor, et innustada t\xc3\xbctarlapsi laulma neidude- ja hiljem naiskooride ridades, esindada vabariiki kodus ja rahvusvahelistel konkurssidel, tutvustada uut repertuaari, sealhulgas t\xc3\xb6\xc3\xb6tada parimate Eesti ja v\xc3\xa4lismaiste dirigentide k\xc3\xa4e all ning osaleda p\xc3\xb5nevates muusikaprojektides. Leelo patroon oli Aleksander Einseln. _NEWLINE_Koori \xc3\xbcks asutajaid ja peadirigente oli Toomas Voll, kelle k\xc3\xb5rval oli kuni aastani 2001 dirigent Lennart J\xc3\xb5ela. Aastatel 2006\xe2\x80\x932013 oli koori peadirigent Raul Talmar ja 2006\xe2\x80\x932008 teine dirigent Aivar Le\xc5\xa1t\xc5\xa1inski, seej\xc3\xa4rel kuni 2013. aastani Anne Kann. Aastal 2013 v\xc3\xb5ttis peadirigendi ameti \xc3\xbcle K\xc3\xbclli Kiivet. Koori h\xc3\xa4\xc3\xa4leseadja oli aastatel 1996\xe2\x80\x932013 Leelo Talvik, aastatel 2013\xe2\x80\x932017 Teele J\xc3\xb5ks. Alates 2017. aastast on koori h\xc3\xa4\xc3\xa4leseadjaks K\xc3\xa4dy Plaas-Kala.  _NEWLINE_T\xc3\xb6\xc3\xb6 kooriga toimub enamasti kolmep\xc3\xa4evaste laululaagrite vormis Eesti eri paigus, hooaja alguses augustis toimub traditsiooniline 4-5-p\xc3\xa4evane Vana-Vigala seminarlaager. Esinetud on n\xc3\xa4iteks Tartu \xc3\x9clikooli ajaloomuuseumis, Tartu \xc3\x9clikooli aulas, P\xc3\xa4rnu Vanalinna Koolis, sealses Agape kirikus, P\xc3\xa4rnu kontserdimajas, Tartus Vanemuise kontserdimajas, Tallinnas Niguliste muuseumi kontserdisaalis, Riia Toomkirikus, Kuldses Saalis jne. Osa on v\xc3\xb5etud koolinoorte laulupidudest, \xc3\xbcldlaulupidudest, naiskooride laulup\xc3\xa4evadest Viljandis, Narvas ja Haapsalus, esinetud on Salzburgi kirikutes. Koori 10. aastap\xc3\xa4evaks anti v\xc3\xa4lja CD "Kelle p\xc3\xa4rast nad on loodud", 20. aastap\xc3\xa4evaks juubeliplaat "Leelo 20". Mitmel korral on esinetud isadep\xc3\xa4eva pidulikul kontsertaktusel Estonia Kontserdisaalis.'